* **Igra Vrečka presenečenja**

Pripomočki: vrečka, različni predmeti, ki jih imate doma

Potek igre: Različne predmete (kamen, žlica, skodelica, ključi….) date v vrečko. Priporočljivo je, da so predmeti iz različnih materialov (les, papir, kovina, plastika, blago, lahko tudi sadje).

Otrok z zaprtimi očmi potegne iz vrečke predmet, ki se mu zdi zanimiv na otip. Predmet najprej otipa. Pri tem je pozoren na občutke, ki mu jih dotikanje predmeta povzroča (npr. prijeten/neprijeten, hladno/toplo, mehko/trdo, gladko/hrapavo, težek/lahek, vonj…). Vse svoje občutke pove na glas. Medtem ko raziskuje predmet, poskuša ugotoviti, kaj ima v roki.

Spodbudite otroke k razmišljanju o občutljivosti naših rok (organ za tipanje) in našega nosu (organ za vonj). Skupaj z otroki lahko ob koncu igre ugotavljate, katere lastnosti so jim še posebej ostale v spominu, katere so tiste lastnosti, ki jih niso opazili….

V igri se lahko preizkusite vsi člani družine.

Namig: Igro se lahko igrate v naravi tako, da v vrečko naberete predmete iz narave.

* **Igra masaže in sprostitve: Pometamo**

Otrok se uleže na trebuh, drugi pa poklekne ob njem. Z robom dlani drsi po telesu ležečega, kot bi zbiral na kup drobtinice na mizi. Ko se mu zazdi, da je pometel vse drobtinice, jih z obema dlanema pobere, se dvigne in odnese v smeti v koš, kjer strese dlani. Na ta način pometemo proč slabo voljo, jezo, glasnost… Masaža zelo dobro vpliva na nemirne otroke.

* **Igra masaže in sprostitve: Kmet sadi krompir**

Otrok se uleže na trebuh, drugi pa poklekne ob njem. S prsti rišemo po hrbtu ležečega ob pripovedovanju zgodbe:

**Kmet gre na njivo in jo pognoji s hlevskim gnojem:** z dlanmi otresamo po hrbtu, tako da se hrbta vsakokrat dotaknemo,

**nato njivo zorje:** z dvema prstoma močno potegnemo po hrbtu navzdol in potem navzgor, dokler vsa njiva (hrbet) ni zorana,

**nato jo razrahlja z brano:** z malo razklenjenimi prsti potegnemo večkrat po hrbtu navzdol in navzgor,

**naredi krajčke:** s prsti delamo širše brazde (bolj razklenjenimi prsti) navzgor in navzdol po hrbtu,

**in potem posadi krompir:** s prstom dela pike v ravnih črtah navzgor in navzdol po hrbtu,

**in ga zasipa:** z dlanjo pometemo po hrbtu.

**Dež namoči njivo:** z vsemi prsti tapkamo po celem hrbtu,

**potem posije sonce:** cele dlani polagamo nežno na hrbet, da ležeči začuti toploto,

**in krompir skali in vidijo se že rastlinice:** s palcem in kazalcem rahlo ščipljemo hrbet.

**Kmet poškropi njivo proti plevelu:** z vsemi prsti tapkamo po celem hrbtu.

**Ko krompir dozori, s posebnim strojem preorje njivo:** z dvema prstoma močno potegnemo po hrbtu navzdol in potem navzgor, dokler vsa njiva (hrbet) ni zorana.

**Nato pobere krompir:** s prsti pobiramo krompir,

**in ga odpelje domov:** končamo in umaknemo roke s hrbta.

Lahko si izmislite svojo zgodbo in ste še bolj ustvarjalni.

* **Igre z žogami**
* Metati in ujeti žogo z odbojem od tal
* Metati žoge v cilj (škatlo, koš – obroč lahko naredite z rokami, da jih sklenete v krog)
* Zadeti različne mirujoče cilje (npr. drevo)
* Metati žogo čim dlje
* Brcati žogo
* Kotaliti žogo (z roko, nogo, s pomočjo palice)
* Podiranje plastenk z žogo z določene razdalje
* Odbijati balon z različnimi deli telesa, s pomočjo kuhalnice